## **PARAIŠKOS IR PRAŠYMO DĖL BRANDUOLINĖS ENERGETIKOS SRITIES VEIKLOS SU JONIZUOJANČIOSIOS SPINDULIUOTĖS ŠALTINIAIS ĮTEISINIMO, VADOVAUJANTIS LIETUVOS RESPUBLIKOS RADIACINĖS SAUGOS ĮSTATYMU, DOKUMENTŲ RENGIMO REKOMENDACIJOS**

2020 m. lapkričio 16 d.

Vadovaujantis Lietuvos Respublikos radiacinės saugos įstatymu ir Veiklos su jonizuojančiosios spinduliuotės šaltiniais įteisinimo taisyklėmis, patvirtintomis Lietuvos Respublikos Vyriausybės 2018 m. rugsėjo 12 d. nutarimu Nr. 918 „Dėl Lietuvos Respublikos radiacinės saugos įstatymo įgyvendinimo“ (toliau – Taisyklės):

1. Paraiškos ir prašymo dėl branduolinės energetikos srities veiklos su jonizuojančiosios spinduliuotės šaltiniais įteisinimo, vadovaujantis Lietuvos Respublikos radiacinės saugos įstatymu, dokumentų rengimo rekomendacijos (toliau – Rekomendacijos) yra skirtos padėti pareiškėjams, siekiantiems įteisinti branduolinės energetikos srities veiklą su jonizuojančiosios spinduliuotės šaltiniais (toliau – veikla), rengti dokumentus, būtinus veiklai registruoti ir licencijai vykdyti veiklą (toliau – licencija) ar laikinajam leidimui vykdyti veiklą (toliau – laikinasis leidimas) gauti.
2. Rekomendacijose vartojamos sąvokos suprantamos taip, kaip jos apibrėžtos Radiacinės saugos įstatyme, Veiklos su jonizuojančiosios spinduliuotės šaltiniais įteisinimo taisyklėse, Lietuvos higienos normoje HN 73:2018 „Pagrindinės radiacinės saugos normos“, patvirtintoje Lietuvos Respublikos sveikatos apsaugos ministro 2001 m. gruodžio 21 d. įsakymu Nr. 663 „Dėl Lietuvos higienos normos HN 73:2018 „Pagrindinės radiacinės saugos normos“ patvirtinimo“ (toliau – HN 73:2018), ir kituose teisės aktuose, reglamentuojančiuose radiacinę saugą ir radioaktyviųjų šaltinių fizinę saugą (toliau – fizinė sauga).
3. Rengiant dokumentus, būtinus veiklai įteisinti, pareiškėjui rekomenduojama:
	1. Planuojamos veiklos aprašymą (Taisyklių 13.1 papunktis) rengti laisvos formos ir pateikti Valstybinei atominės energetikos saugos inspekcijai (toliau – VATESI) pasirašytą pareiškėjo įgalioto asmens. Planuojamos veiklos aprašyme nurodoma ir apibūdinama pareiškėjo vykdoma ar planuojama vykdyti ūkinė veikla (produkcija, technologijos, žmogiškųjų išteklių užtikrinimas ir veiklos vykdymo vieta), susijusi su veikla, kurią reikia įteisinti vadovaujantis Radiacinės saugos įstatymu, ir pagrindimas, kad sprendimas (-ai) dėl veiklos vykdymo yra priimtas (-i) užtikrinant, kad šios veiklos nauda žmogui ar visuomenei bus didesnė už žalą sveikatai. Planuojamos veiklos aprašymą gali papildyti techniniai, veiklą vykdančių šalių tarpusavio susitarimų dėl paslaugų teikimo / gavimo dokumentai ir kiti planuojamos ūkinės veiklos požiūriu svarbūs dokumentai. Planuojama veikla turi būti jau pagrįsta veikla ir įtraukta į [Pagrįstos branduolinės energetikos srities veiklos su jonizuojančiosios spinduliuotės šaltiniais rūšių sąrašą, patvirtintą VATESI viršininko 2018 m. lapkričio 5 d. įsakymu Nr. 22.3-263 „Dėl Pagrįstos branduolinės energetikos srities veiklos su jonizuojančiosios spinduliuotės šaltiniais rūšių sąrašo patvirtinimo“](https://www.e-tar.lt/portal/lt/legalAct/961b47b0e0db11e89acab3ff12d77081) arba turi būti atliktas veiklos pagrįstumo įvertinimas, vadovaujantis Radiacinės saugos įstatymu ir Branduolinės saugos reikalavimais BSR-1.9.5-2018 „Branduolinės energetikos srities veiklos su jonizuojančiosios spinduliuotės šaltiniais pagrįstumo vertinimas“, patvirtintais VATESI viršininko 2018 m. rugpjūčio 8 d. įsakymu Nr. 22.3-182 „Dėl Branduolinės saugos reikalavimų BSR-1.9.5-2018 „Branduolinės energetikos srities veiklos su jonizuojančiosios spinduliuotės šaltiniais pagrįstumo vertinimas“ patvirtinimo“. Planuojamos veiklos aprašymas yra reikalingas nustatyti ir įvertinti galimą tiesioginį ir netiesioginį planuojamos veiklos poveikį žmonėms ir aplinkai radiacinės saugos požiūriu ir nustatyti, ar planuojama ūkinė veikla, įvertinus jos pobūdį ir poveikį žmonėms ir aplinkai, yra leistina ir neprieštarauja nustatytiems radiacinės saugos principams.
	2. Planuojamų naudoti jonizuojančiosios spinduliuotės šaltinių (toliau – šaltiniai) sąrašą (Taisyklių 13.1 papunktis), kuriame būtų nurodomi su šaltiniais susiję duomenys, parengti lentelės formoje (žr. 1 Lentelę), kurioje būtų galima aiškiai identifikuoti kiekvienam šaltiniui priskiriamus ir privalomus pateikti duomenis, taip pat lentelėje gali būti papildomų su šaltiniais susijusių duomenų, jeigu pareiškėjas turi tikslą vesti specifinę šaltinių duomenų apskaitą ar įgyvendinti radiacinės saugos užtikrinimo priemones.

1 Lentelė.

|  |
| --- |
| **Privalomi duomenys, reikalingi planuojamų naudoti šaltinių sąrašui sudaryti** |
| **Uždarieji radioaktyvieji šaltiniai ir su jais asocijuojami prietaisai** | **Jonizuojančiosios spinduliuotės generatoriai** | **Atvirieji radioaktyvieji šaltiniai** |
| * šaltinio pavadinimas ir modelis,
* gamyklinis šaltinio numeris (jeigu žinomas),
* radionuklido (-ų) pavadinimas (-ai),
* šaltinio aktyvumas (MBq) pagaminimo arba patekimo į rinką (jeigu pagaminimo data nežinoma) dieną arba planuojamų įsigyti radioaktyviųjų šaltinių maksimalus aktyvumas (MBq),
* pagaminimo ir galiojimo pabaigos datos (jeigu žinomos),
* šaltinio konteinerio pavadinimas ir gamyklinis numeris (jeigu žinomas),
* šaltinio sertifikatų (techninių pasų) kopijos ir techninės charakteristikos,
* prietaiso pavadinimas ir modelis,
* prietaiso gamyklinis numeris (jeigu žinomas).
 | * generatoriaus pavadinimas ir modelis,
* gamyklinis generatoriaus numeris (jeigu žinomas),
* generatoriaus pagaminimo data,
* generatoriaus rentgeno vamzdžio ar kitos įrenginio sudėtinės dalies, generuojančios jonizuojančiąją spinduliuotę, pavadinimas ir modelis,
* įrenginio didžiausia įtampa (kV) arba didžiausia fotonų energija (MV), didžiausia srovė (mA) arba didžiausia elektronų ar kitų dalelių energija (MeV),
* įrenginio gamyklinis numeris.
 | * šaltinio pavadinimas,
* radionuklido (-ų) pavadinimas (-ai),
* pradinis vienos pakuotės aktyvumas (MBq),
* pakuočių kiekis, fizinis būvis,
* konteinerio, kuriame yra atvirasis šaltinis, pavadinimas ir gamyklinis numeris (jeigu žinomas),
* konteinerio sertifikato (techninio paso) kopija.
 |
| **Neprivalomi duomenys, planuojamų naudoti šaltinių sąrašo praktiniam naudojimui ir informatyvumui** |
| **Uždarieji radioaktyvieji šaltiniai ir su jais asocijuojami prietaisai** | **Jonizuojančiosios spinduliuotės generatoriai** | **Atvirieji radioaktyvieji šaltiniai** |
| * šaltinio saugojimo vieta,
* šaltinio naudojimo vieta,
* šaltinio hermetiškumo patikros data ir dokumento numeris,
* šaltinio kategorija.
 | * generatoriaus ar įrenginio saugojimo vieta,
* generatoriaus ar įrenginio naudojimo vieta.
 | * šaltinio saugojimo vieta,
* šaltinio naudojimo vieta,
* šaltinio kategorija.
 |

* 1. Įsakymą dėl asmens, atsakingo už radiacinę saugą, paskyrimo arba, jeigu yra įsteigta tarnyba, atsakinga už radiacinę saugą, įsakymą dėl jos įsteigimo, arba, jeigu asmuo, vykdantis registruotą veiklą, įgalioja asmenį, kurio nesieja darbo ar kiti darbo santykiams prilyginti teisiniai santykiai su asmeniu, vykdančiu registruotą veiklą, – sutartį su įgaliotu asmeniu, atsakingu už radiacinę saugą, (Taisyklių 13.3 papunktis) parengti laisvos formos, vadovaujantis pareiškėjo nustatytomis dokumentų rengimo taisyklėmis. Juridinio asmens atveju, įsakymą pasirašo juridinio asmens vadovas arba jo įgaliotas asmuo. Fizinio asmens atveju dokumentas gali būti laisvos formos deklaracija, siekiant informuoti, kad asmens, atsakingo už radiacinę saugą, funkcijos yra deleguojamos arba nedeleguojamos kitam fiziniam asmeniui. Įsakyme rekomenduojama nurodyti asmens, atsakingo už radiacinę saugą, vardą, pavardę ir pareigybę, nurodant jam pavedamas funkcijas ir suteikiamus įgaliojimus. Asmuo, atsakingas už radiacinę saugą, turi būti supažindintas su įsakymu pasirašytinai. Įsakyme pateikta informacija reikalinga identifikuoti asmenį, atsakingą už radiacinę saugą, ar tarnybos, atsakingos už radiacinę saugą, vadovą ir įvertinti jam pavestas funkcijas, atsakomybę ir įgaliojimus, taip pat įsitikinti ar asmuo, atsakingas už radiacinę saugą, ar tarnybos, atsakingos už radiacinę saugą, vadovas yra susipažinęs su jam pavesta funkcija, atsakomybe ir įgaliojimais.
	2. Dokumentus, patvirtinančius, kad paskirtas ar įgaliotas asmuo, atsakingas už radiacinę saugą, arba tarnybos, atsakingos už radiacinę saugą, darbuotojai, vykdantys asmenų, atsakingų už radiacinę saugą, funkcijas, buvo mokyti radiacinės saugos klausimais ir yra įgiję profesinę kvalifikaciją (Taisyklių 13.4 papunktis), atitinkančią VATESI nustatytas rekomendacijas parengti vadovaujantis Branduolinės saugos reikalavimais BSR-1.9.4-2019 „Branduolinės energetikos srities veiklą su jonizuojančiosios spinduliuotės šaltiniais vykdančių darbuotojų, asmenų, atsakingų už radiacinę saugą, ir asmenų, atsakingų už fizinę saugą, radiacinės saugos mokymo, instruktavimo ir fizinių asmenų, siekiančių įgyti teisę mokyti radiacinės saugos, atestavimo tvarkos aprašas“, patvirtintais VATESI viršininko 2016 m. balandžio 29 d. įsakymu Nr. 22.3-73 „Dėl Branduolinės saugos reikalavimų BSR-1.9.4-2019 „Branduolinės energetikos srities veiklą su jonizuojančiosios spinduliuotės šaltiniais vykdančių darbuotojų, asmenų, atsakingų už radiacinę saugą, ir asmenų, atsakingų už fizinę saugą, radiacinės saugos mokymo, instruktavimo ir fizinių asmenų, siekiančių įgyti teisę mokyti radiacinės saugos, atestavimo tvarkos aprašas” patvirtinimo“ (toliau – BSR 1.9.4-2019). Visi tarnybos, atsakingos už radiacinę saugą, darbuotojai turi turėti dokumentą, patvirtinantį, kad jie buvo apmokyti radiacinės saugos, nepriklausomai nuo jiems paskirtos funkcijos ar atsakomybės, susijusios su radiacine sauga. Tuo atveju, kai veiklos su šaltiniais apimtis nėra didelė, kad reikėtų skirti tarnybą, atsakingą už radiacinę saugą, pareiškėjas gali paskirti asmenį, atsakingą už radiacinę saugą, ir jį pavaduojantį asmenį, kuris atitinka visus reikalavimus, keliamus asmeniui, atsakingam už radiacinę saugą.
	3. Asmens, atsakingo už radiacinę saugą, pareigybės aprašymą ar tarnybos, atsakingos už radiacinę saugą, nuostatus (Taisyklių 13.5 papunktis) parengti vadovaujantis Branduolinės saugos reikalavimais BSR-1.9.8-2018 „Asmens, atsakingo už radiacinę saugą, pareigybės aprašymo ir tarnybos, atsakingos už radiacinę saugą, nuostatų rengimo tvarkos aprašas“, patvirtintais VATESI viršininko 2018 m. gruodžio 12 d. įsakymu Nr. 22.3-309 „Dėl Branduolinės saugos reikalavimų BSR-1.9.8-2018 „Asmens, atsakingo už radiacinę saugą, pareigybės aprašymo ir tarnybos, atsakingos už radiacinę saugą, nuostatų rengimo tvarkos aprašas“ patvirtinimo“ (toliau – BSR-1.9.8-2018). Pareiškėjas, rengdamas šį dokumentą, įsivertina, kaip bus užtikrinta, kad asmeniui, atsakingam už radiacinę saugą, būtų nustatytos visos funkcijos, būtinos vykdyti radiacinės saugos priemonių įgyvendinimo priežiūrą ir (ar) įgyvendinti nustatytas priemones. Pareiškėjas gali paskirti skirtingus asmenis / darbuotojus BSR-1.9.8-2018 nustatytoms funkcijoms vykdyti, tačiau šių funkcijų vykdymo priežiūra turi būti priskirta asmeniui, atsakingam už radiacinę saugą, arba tarnybos, atsakingos už radiacinę saugą, vadovui. Asmuo, atsakingas už radiacinę saugą, arba tarnybos, atsakingos už radiacinę saugą, nariai ir vadovas turi būti pasirašytinai supažindinti su pareigybės aprašymu ar nuostatais.
	4. Darbuotojų sąrašą, kuriame nurodoma kiekvieno darbuotojo vardas, pavardė, pareigybė, kategorija (A arba B), taip pat prognozuojamos darbuotojų profesinės apšvitos dozės ir šaltiniai, su kuriais (ar kurių aplinkoje) šie darbuotojai dirbs (Taisyklių 13.6.1 papunktis) parengti lentelės forma (žr. 2 Lentelę), kurioje aiškiai būtų nurodyta kiekvieno darbuotojo kategorija ir jo prognozuojama apšvitos dozė, atsižvelgiant į planuojamos darbo vietos sąlygas.

2 Lentelė.

|  |
| --- |
| **DARBUOTOJŲ, TURINČIŲ TEISĘ DIRBTI JONIZUOJANČIOS SPINDULIUOTĖS APLINKOJE, SĄRAŠAS**  |
| **Eil. Nr.** | **Darbuotojo vardas, pavardė** | **Pareigos, kategorija (A / B)** | **Prognozuojama profesinės apšvitos dozė (mSv/metus)** | **Radiacinės saugos pažymėjimo išdavimo data** | **Sveikatos tikrinimo data** |
| 1. |  |  | Prognozuojama dozė: dozės galia **X** planuojamas darbo valandų skaičius per metus)  |  |  |
| 2. |  |  |  |  |  |

* 1. Dokumentus, patvirtinančius, kad darbuotojai yra įgiję profesinę kvalifikaciją, atitinkančią VATESI rekomendacijas (Taisyklių 13.6.2 papunktis) parengti ir pateikti VATESI tokius, kurie yra susiję su darbuotojų veikla su šaltiniais ar jų aplinkoje, kuriuose nurodyta suteikta profesinė kvalifikacija tiesiogiai ar netiesiogiai reikalinga darbuotojui tinkamai atlikti darbus, kad darbai būtų atlikti kokybiškai ir per trumpiausią optimaliai pasiekiamą laiką, vadovaujantis radiacinės saugos užtikrinimo principais (pavyzdžiui, kad profesinę apšvitą patiriančių darbuotojų radiacinė sauga būtų optimizuota, siekiant užtikrinti, kad individualiųjų dozių dydis, apšvitos tikimybė ir jos veikiamų žmonių skaičius būtų tokie maži, kokius įmanoma pasiekti, atsižvelgiant į naujausias technines žinias ir ekonominius bei socialinius veiksnius). Profesinės kvalifikacijos dokumentai, įskaitant profesinės patirties dokumentus, turi būti pateikti VATESI dėl kiekvieno darbuotojo, kuris yra įtraukiamas į darbuotojų sąrašą. Jeigu planuojama veikla, kuriai nėra reikalingas profesinis pasirengimas (nekvalifikuotas darbas), tokiu atveju pateikiami dokumentai, įrodantys, kad darbuotojas yra instruktuotas dėl darbų, susijusių su šaltiniais ar jonizuojančiąja spinduliuote saugos, ir (ar) konkretaus darbo atlikimo. Taip pat ruošiant dokumentus dėl darbuotojų profesinės kvalifikacijos, pareiškėjas turėtų atsižvelgti į tokius planuojamos veiklos aspektus, susijusius su darbuotojų profesine kvalifikacija: darbuotojo pareigos ir atsakomybė, profesinis išsilavinimas, profesinė patirtis ir profesinės kvalifikacijos tobulinimas. Pareiškėjas turi įvertinti turimus žmogiškuosius išteklius, kad būtų užtikrintas iš anksto nustatytų reikalavimų darbuotojams laikymasis ir veikla būtų vykdoma saugiai.
	2. Dokumentus, patvirtinančius, kad darbuotojai mokyti ir (ar) instruktuoti radiacinės saugos klausimais (Taisyklių 13.6.3 papunktis), parengti vadovaujantis BSR 1.9.4-2019 reikalavimais. Darbuotojų radiacinės saugos mokymas ir instruktavimas turi būti registruojami ir duomenys apie radiacinės saugos mokymą ir instruktavimą turi būti saugomi pagal pareiškėjo nustatytą tvarką, todėl darbuotojai, išklausę pirminį (vėliau ir periodinį) radiacinės saugos instruktavimą, pasirašo instruktavimo žurnale, kurio kopija yra pateikiama VATESI kartu su kitais veiklai įteisinti reikalingais dokumentais.
	3. Dokumentus, patvirtinančius, kad darbuotojai mokyti dirbti su konkrečiu šaltiniu (-iais) ar montuoti, prižiūrėti ir remontuoti konkretaus pavadinimo ir modelio šaltinius (Taisyklių 13.6.4 papunktis) parengti ir pateikti VATESI tokius, kurie parodo, kad darbuotojas turi žinių apie konkretaus šaltinio / prietaiso su šaltiniu naudojimą / priežiūrą / remontą. Jeigu darbuotojai yra apmokyti šaltinio / prietaiso su šaltiniu gamintojo, VATESI yra pateikiamas dokumentas apie tokį apmokymą dirbti su konkrečiu šaltiniu ar montuoti, prižiūrėti ir remontuoti konkretaus pavadinimo ir modelio šaltinius.
	4. Darbuotojų radiacinės saugos ir fizinės saugos (kai darbuotojai privalo būti mokomi ar instruktuojami fizinės saugos klausimais) mokymo ir (ar) instruktavimo tvarkos aprašą (Taisyklių 13.6.5 papunktis) parengti taip, kad šiame apraše būtų nurodyta, kas organizuos ir vykdys radiacinės saugos ir fizinės saugos (kai darbuotojai privalo būti mokomi ar instruktuojami fizinės saugos klausimais) mokymą ir instruktavimą, kokiu periodiškumu ir kaip bus valdomi su mokymu ir instruktavimu susiję dokumentai. Darbuotojų radiacinės saugos mokymo ir instruktavimo tvarkos aprašas turi būti parengtas atsižvelgiant į pagrindinius radiacinės saugos užtikrinimo principus, BSR 1.9.4-2019 reikalavimus ir kiekvienos konkrečios veiklos su šaltiniais arba jų aplinkoje sąlygas.
	5. A kategorijos darbuotojų sveikatos patikrinimo dokumentus ir privalomo darbuotojų sveikatos tikrinimo tvarkos aprašą (Taisyklių 13.7 papunktis) parengti atsižvelgiant į tai, kad A kategorijos darbuotojų sveikata tikrinama vadovaujantis Asmenų, dirbančių darbo aplinkoje, kurioje galima profesinė rizika (kenksmingų veiksnių poveikis ir (ar) pavojingas darbas), privalomo sveikatos tikrinimo tvarkos aprašu (13 priedas), patvirtintu Lietuvos Respublikos sveikatos apsaugos ministro 2009 m. gruodžio 29 įsakymu Nr. V- 1072 „Dėl Lietuvos Respublikos sveikatos apsaugos ministro 2000 m. gegužės 31 d. įsakymo Nr. 301 „Dėl profilaktinių sveikatos tikrinimų sveikatos priežiūros įstaigose“ pakeitimo“. Šiame teisės akte yra nustatyti išankstinio (prieš pradedant darbą ar veiklą), periodinio (darbo metu ar kai veikla yra tęsiama) bei neeilinio (nesilaikant nustatyto periodiškumo) privalomo profilaktinio sveikatos tikrinimo tikslas, vieta, tvarka: periodiškumas, sveikatos tikrintojai, privalomi tyrimai, kontraindikacijos, dokumentų įforminimas ir kontrolė. Vadovaujantis aukščiau nurodytu teisės aktu pareiškėjas (darbdaviui atstovaujantis ar jo įgaliotas asmuo,siųsdamas įsidarbinantį ar dirbantį asmenį tikrintis sveikatą) privalo išduoti ir pagal kompetenciją užpildyti Privalomo sveikatos patikrinimo medicininės pažymos formą (toliau – F Nr. 047/a) (įsidarbinančiam) arba Asmens medicininę knygelę (sveikatos pasą) (toliau – F Nr. 048/a) (dirbančiajam), patvirtintą Lietuvos Respublikos sveikatos apsaugos ministro 1999 m. lapkričio 29 d. įsakymu Nr. 515 „Dėl sveikatos priežiūros įstaigų veiklos apskaitos ir atskaitomybės tvarkos“, nurodant:

3.11.1. vardą, pavardę, darbo stažą pagal profesiją metais;

3.11.2. kenksmingus darbo aplinkos veiksnius ir jų dydžius konkrečioje darbo vietoje;

3.11.3. pavojingus darbus konkrečioje darbo vietoje;

3.11.4. metines efektinės apšvitos dozes bei apšvitos dozes, gautas darbuotojų, dirbančių su jonizuojančiosios spinduliuotės šaltiniais dirbant ypatingomis sąlygomis, vadovaujantis HN 73:2018;

3.11.5. F Nr. 048/a turi būti su asmens nuotrauka ir patvirtinta darbovietės antspaudu bei darbdaviui atstovaujančio ar jo įgalioto asmens parašu.

Išvadą dėl darbuotojo profesinio tinkamumo: „dirbti gali“ „dirbti gali, bet ribotai“ (nurodant kaip), „dirbti negali“ įsidarbinančiam – į F Nr. 047/a, dirbančiajam – į F Nr. 048/a įrašo šeimos medicinos paslaugas teikiantis arba darbo medicinos gydytojas.

* 1. Radiacinės saugos instrukcijų ir (ar) darbo procedūrų aprašus bei jų laikymosi kontrolės tvarkos aprašą (Taisyklių 13.8 papunktis) parengti atsižvelgiant į veiklos pobūdį, konkrečias darbo sąlygas ir vadovaujantis HN 73:2018 33, 34 ir 44 punktų reikalavimais. Radiacinės saugos instrukcijose turi būti nurodyta darbuotojo atsakomybė ir veiksmai, kuriais siekiama užtikrinti savo ir aplinkinių radiacinę saugą jam dirbant su šaltiniais ar jonizuojančiosios spinduliuotės aplinkoje. Instrukcijų ir darbo procedūrų aprašai turi būti suprantami ir aiškūs darbuotojams, turi būti numatytos sąlygos darbuotojams bet kuriuo darbo metu naudotis radiacinės saugos instrukcijų ir (ar) darbo procedūrų aprašais bei jų laikymosi kontrolės tvarkos aprašu. Komandiruojamų darbuotojų veiklos atveju yra rekomenduojama nustatyti tvarką, kaip iš anksto prieš pradedant darbus supažindinti darbuotojus su priimančios įmonės vidaus tvarka ir šios įmonės kontroliuojamojoje zonoje galiojančiomis radiacinės saugos instrukcijomis.
	2. Darbuotojų apšvitos ir darbo vietų stebėsenų atlikimo tvarkos aprašą (Taisyklių 13.9 papunktis) parengti vadovaujantis HN 73:2018 58–71 punktų reikalavimais. Jeigu darbuotojų apšvitos ir darbo vietų stebėseną atliks komandiruojamus darbuotojus priimanti įmonė, pareiškėjas (komandiruojamus darbuotojus komandiruojantis asmuo) į darbuotojų apšvitos ir darbo vietų stebėsenų atlikimo tvarkos aprašą turėtų įtraukti informaciją apie sutartį (-is) su darbuotojus priimančia įmone dėl veiklos branduolinės energetikos objekto kontroliuojamojoje zonoje, kurioje nustatytos komandiruotų darbuotojų apšvitos ir darbo vietų stebėsenos sąlygos.
	3. Kokybės laidavimo programą (toliau – KLP) (Taisyklių 13.11 papunktis), kurios sudėtinė dalis yra kokybės kontrolė, rengti tokią, kad KLP apimtų pareiškėjo organizacinę struktūrą, atskirų su veikla susijusių pareigybių atsakomybes, asmenų, kurie vadovauja, kurie vertina ir kurie atlieka darbą pavaldumo ir atskaitomybės lygius ir sąsajas. KLP paskirtis turėtų būti nustatyti veiklos kokybės valdymo priemones, įskaitant planavimą, išteklių tvarkymą ir darbo procedūras, kurios reikalingos kokybiškam konkrečių darbų atlikimui. Kokybės kontrolės dokumentai turėtų būti rengiami atsižvelgiant į šaltinio gamintojo parengtas rekomendacijas ir apimti šiuos kokybės kontrolės proceso aspektus: asmenį (-is), atsakingą (-us) už kokybės kontrolės organizavimą, dokumentavimą bei rezultatų analizę; veiksmus, kaip įsitikinama, kad su šaltiniais (įrenginiais) dirbs tik tokią teisę ir reikalingą kvalifikaciją turintys ir instruktuoti darbuotojai ir veiklos metu bus atliekamos tik numatytos procedūros (darbai); visų šaltinių (įrenginių), kurių kokybė turi būti kontroliuojama, sąrašą; privalomas kokybės kontrolės procedūras (kokybės kontrolei reikalingi parametrai ir jų ribos, kokybės kontrolės rodikliai, kurie rodytų, kad reikia atlikti šaltinių (įrenginių) derinimą ar remontą, kokybės kontrolės periodiškumas, kokybės kontrolės ir rezultatų vertinimo metodai ir įrašai, kokybės kontrolei reikalingi matavimo prietaisai); šaltinių (įrenginių) ir kokybės kontrolės įrangos kalibravimo tvarką (-as); šaltinių (įrenginių) techninės priežiūros rezultatų registravimo tvarką, kurioje būtų nurodytas (-i) asmuo (-enys), atliksiantis (-ys) šaltinių (įrenginių) techninę priežiūrą arba turi būti pateiktos sutarčių su techninės priežiūros organizacija (-omis) kopijos ir techninės priežiūros reglamentinių darbų sąrašas; kokybės kontrolės bandymus, kurie turi būti atlikti prieš pradedant darbą su šaltiniu (įrenginiu) po šaltinio (įrenginio) remonto darbų, bei jų atlikimo tvarką.
	4. Individualiųjų apsaugos priemonių (toliau – IAP) sąrašą, kuriame nurodoma: IAP pavadinimai, švino ekvivalentas, įsigijimo arba paskutinės patikros, jeigu šios priemonės įsigytos daugiau kaip prieš 5 metus, data (Taisyklių 13.14 papunktis), parengti, atsižvelgiant į veiklos su šaltiniais ar jų aplinkoje kiekvieną konkrečią darbo vietą ir toje darbo vietoje numatomas išorinės ir (ar) vidinės apšvitos rizikas. Darbuotojų radiacinei saugai užtikrinti naudojamos IAP apima drabužius ar kitą specialią įrangą, skirtą darbuotojui individualiai apsisaugoti nuo žalingo jonizuojančiosios spinduliuotės poveikio, kai praktiškai neįmanoma ar neracionalu užtikrinti apsaugos nuo jonizuojančiosios spinduliuotės inžinerinėmis ir (ar) administracinėmis radiacinei saugai užtikrinti skirtomis priemonėmis. Rengdamas IAP sąrašą pareiškėjas turėtų įvertinti planuojamų naudoti IAP tinkamumą konkrečioms darbo sąlygoms, kad būtų užtikrintas darbuotojo radiacinės saugos veiksmingumas arba, jei pareiškėjas (komandiruojamus darbuotojus komandiruojantis asmuo) planuoja vykdyti veiklą komandiruojamus darbuotojus priimančioje įmonėje, VATESI pateikiama sutarties, sudarytos su komandiruotus darbuotojus priimančia įmone, kurioje būtų nurodyta, kad reikalingas individualiąsias apsaugos priemones komandiruotiems darbuotojams suteikia priimanti įmonė, kopija.
	5. Avarijų valdymo planą, kuriame numatytas pasirengimas ir reagavimas į radiologinius incidentus ir radiologines avarijas (Taisyklių 13.16 papunktis), parengti vadovaujantis HN 73:2018 143–145, 152–158 punktų reikalavimais, taip pat pareiškėjo, kitos įstaigos ekstremaliųjų situacijų valdymo plano rengimo metodinėmis rekomendacijomis, patvirtintomis Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2011 m. vasario 23 d. įsakymu Nr. 1-70 „Dėl Ekstremaliųjų situacijų valdymo planų rengimo metodinių rekomendacijų patvirtinimo“, jeigu pareiškėjas atitinka Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2014 m. sausio 30 d. įsakymu Nr. 1-37 „Dėl Kriterijų ūkio subjektams ir kitoms įstaigoms, kurių vadovai turi organizuoti ekstremaliųjų situacijų valdymo planų rengimą, derinimą ir tvirtinimą, ir ūkio subjektams, kurių vadovai turi sudaryti ekstremaliųjų situacijų operacijų centrą, patvirtinimo“ patvirtintus Kriterijus ūkio subjektams ir kitoms įstaigoms, kurių vadovai turi organizuoti ekstremaliųjų situacijų valdymo planų rengimą, derinimą ir tvirtinimą, ir ūkio subjektams, kurių vadovai turi sudaryti ekstremaliųjų situacijų operacijų centrą.
	6. Radioaktyviųjų šaltinių fizinės saugos aprašą (jeigu planuojama veikla su I, II, III ir IV pavojingumo kategorijų radioaktyviaisiais šaltiniais) (Taisyklių 13.18.1 papunktis) parengti, vadovaujantis Branduolinės saugos reikalavimais BSR-1.6.2-2016 „Jonizuojančiosios spinduliuotės šaltinių, naudojamų verčiantis branduolinės energetikos srities veikla su jonizuojančiosios spinduliuotės šaltiniais, fizinė sauga“, patvirtintais VATESI viršininko 2016 m. birželio 10 d. įsakymu Nr. 22.3-109 „Dėl Branduolinės saugos reikalavimų BSR-1.6.2-2016 „Jonizuojančiosios spinduliuotės šaltinių, naudojamų verčiantis branduolinės energetikos srities veikla su jonizuojančiosios spinduliuotės šaltiniais, fizinė sauga“ patvirtinimo“ (toliau – BSR-1.6.2-2016). Tuo atveju, kai pareiškėjas planuoja dirbti su radioaktyviuoju šaltiniu ar jį saugoti kito juridinio ar fizinio asmens teritorijoje ar patalpose ir su šiuo asmeniu yra sudaręs sutartį ar kitaip raštu įforminęs sutartinius įsipareigojimus dėl radioaktyviųjų šaltinių fizinės saugos užtikrinimo, atskiras radioaktyviųjų šaltinių fizinės saugos aprašas gali būti nerengiamas, tačiau pareiškėjas turi VATESI pateikti juridinio ar fizinio asmens, kurio teritorijoje ar patalpose pareiškėjas planuoja dirbti su radioaktyviuoju šaltiniu ar jį saugoti, parengtą fizinės saugos aprašą (tuo atveju, jeigu juridinis ar fizinis asmuo, kuriam priklauso teritorija ar patalpos, tokio aprašo nėra pateikęs VATESI) ir laisvos formos deklaraciją, nurodydamas, kad pareiškėjas įsipareigoja vadovautis galiojančiu juridinio ar fizinio asmens, kurio teritorijoje ar patalpose pareiškėjas planuoja dirbti su radioaktyviuoju šaltiniu ar jį saugoti, parengtu fizinės saugos aprašu ir atitinkamomis fizinės saugos instrukcijomis ir procedūromis.
	7. Radioaktyviųjų šaltinių vežimo fizinės saugos aprašą (jeigu planuojama veikla su I, II, III ir IV pavojingumo kategorijų radioaktyviaisiais šaltiniais) (Taisyklių 13.18.2 papunktis) parengti, vadovaujantis BSR-1.6.2-2016 reikalavimais.
	8. Fizinės saugos užtikrinimo priemonių kokybės pakankamumo įvertinimo ataskaitą (jeigu planuojama veikla su I, II, III pavojingumo kategorijų radioaktyviaisiais šaltiniais) (Taisyklių 13.18.3 papunktis) parengti, vadovaujantis BSR-1.6.2-2016 reikalavimais. Fizinės saugos užtikrinimo priemonių kokybės pakankamumo įvertinimo ataskaitoje turėtų būti:
		1. Detali informacija apie radioaktyviuosius šaltinius. Pateiktas visų šaltinių, įskaitant ir panaudotus šaltinius, sąrašas, jų pavojingumo kategorija, fizinė forma, naudojimo ir (ar) saugojimo vieta, informacija apie tai, kokie darbuotojai turi teisę pateikti prie šaltinių. Įvertintos galimos neteisėtos veikos (neteisėto šaltinio praradimo, užvaldymo ar pagrobimo) pasekmės, atsižvelgiant į šaltinio pavojingumo kategoriją;
		2. Organizacinės ir techninės fizinės saugos priemonės ir jų pakankamumo vertinimas. Įvertinti visi galimi patekimo prie I, II, III pavojingumo kategorijų šaltinių keliai ir jie dokumentuoti. Identifikuotos fizinės saugos užtikrinimo organizacinės ir techninės priemonės ir įvertinta, ar patekimo prie šaltinių keliuose įdiegtos fizinės saugos užtikrinimo priemonės atitinka fizinės saugos reikalavimus, nurodytus BSR-1.6.2-2016. Vertinant technines priemones būtina atsižvelgti į techninių priemonių charakteristikas (pavyzdžiui, tikimybę aptikti įsibrovėlį; įsibrovimo aptikimo priemonių melagingų ir klaidingų suveikimų dažnį, jų atsiradimo priežastis; vaizdo stebėjimo kamerų perduodamo vaizdo kokybę; fizinių barjerų aukščių, sienų ir durų storį ir panašiai). Įvertintos apsaugos ir reagavimo pajėgų funkcijas vykdančių asmenų galimybės, pareigos ir funkcijos (informacijos gavimas, vertinimas, perdavimas, atvykimo į įvykio vietą laikas ir panašiai);
		3. Vadybos sistema ir kokybės kontrolė. Nurodyti kokybės kontrolės mechanizmai ir (arba) procedūros, skirtos peržiūrėti ir įvertinti bendrą fizinės saugos užtikrinimo priemonių veiksmingumą;
		4. Išvada. Ataskaitoje turi būti pateikta išvada dėl fizinės saugos užtikrinimo priemonių kokybės pakankamumo. Nustačius pažeidžiamumų ar fizinės saugos sistemos neatitikčių fizinės saugos reikalavimams, ataskaitoje turi būti įvardintos priemonės nustatytų pažeidžiamumų ar neatitikčių šalinimui.

Fizinės saugos užtikrinimo priemonių kokybės pakankamumo įvertinimą gali atlikti tik tinkamų techninių žinių apie objektą, kuriame naudojami ir (ar) saugomi šaltiniai, bei apie įrengtas fizinės saugos užtikrinimo priemones turintys veiklos vykdytojo darbuotojai ir (ar) kiti atitinkamą kvalifikaciją ir žinias turintys asmenys.

Tuo atveju, kai pareiškėjas planuoja dirbti su radioaktyviuoju šaltiniu ar jį saugoti kito juridinio ar fizinio asmens teritorijoje ar patalpose ir su šiuo asmeniu yra sudaręs sutartį ar kitaip raštu įforminęs sutartinius įsipareigojimus dėl radioaktyviųjų šaltinių fizinės saugos užtikrinimo, atskira fizinės saugos užtikrinimo priemonių kokybės pakankamumo įvertinimo ataskaita gali būti nerengiama, tačiau pareiškėjas turi VATESI pateikti juridinio ar fizinio asmens, kurio teritorijoje ar patalpose pareiškėjas planuoja dirbti su radioaktyviuoju šaltiniu ar jį saugoti, parengtą fizinės saugos užtikrinimo priemonių kokybės pakankamumo įvertinimo ataskaitą (tuo atveju, jeigu juridinis ar fizinis asmuo, kuriam priklauso teritorija ar patalpos, ataskaitos nėra pateikęs VATESI).

* 1. Įsakymą dėl asmens, atsakingo už fizinę saugą, paskyrimo ir pareigybės aprašymą (Taisyklių 13.19.1 papunktis) parengti laisvos formos arba vadovaujantis pareiškėjo vidinėmis dokumentų rengimo taisyklėmis. Juridinio asmens atveju, įsakymą pasirašo juridinio asmens vadovas arba jo įgaliotas asmuo. Fizinio asmens atveju, dokumentas gali būti laisvos formos deklaracija, siekiant informuoti, kad asmens, atsakingo už fizinę saugą, funkcijos yra deleguojamos arba nedeleguojamos kitam fiziniam asmeniui. Įsakyme rekomenduojama nurodyti asmens, atsakingo už fizinę saugą, vardą, pavardę ir pareigybę, nurodant jam pavedamas funkcijas ir suteikiamus įgaliojimus. Asmuo, atsakingas už fizinę saugą, turi būti supažindintas su įsakymu pasirašytinai. Įsakyme pateikta informacija reikalinga identifikuoti asmenį, atsakingą už fizinę saugą, ir įvertinti jam pavestas funkcijas, atsakomybę ir įgaliojimus, taip pat įsitikinti ar asmuo, atsakingas už fizinę saugą, yra susipažinęs su jam pavestomis funkcijomis, atsakomybe ir įgaliojimais.
	2. Vairuotojų, vežančių radioaktyviąsias medžiagas ir (ar) radioaktyviąsias atliekas keliais, kelių transporto priemonių vairuotojo pasirengimo vežti pavojinguosius krovinius pagal ADR, pažymėjimus (toliau – ADR pažymėjimai) pateikti VATESI tokius, kurie galiotų atitinkamam vežimo būdui ir pavojingųjų krovinių grupei (Taisyklių 13.22 papunktis). ADR pažymėjimai išduodami vadovaujantis Kelių transporto priemonių vairuotojų, vežančių pavojinguosius krovinius, mokymo ir egzaminavimo tvarkos aprašu, patvirtintu Valstybinės kelių transporto inspekcijos prie Susisiekimo ministerijos viršininko 2012 m. liepos 31 d. įsakymu Nr. 2B-313 „Dėl Kelių transporto priemonių vairuotojų, vežančių pavojinguosius krovinius, mokymo ir egzaminavimo tvarkos aprašo patvirtinimo“. VATESI pareiškėjas turi pateikti visų vairuotojų, vežančių radioaktyviąsias medžiagas ir (ar) radioaktyviąsias atliekas keliais, galiojančių ADR pažymėjimų kopijas. Daugiau informacijos galima rasti interneto svetainėje <https://ltsa.lrv.lt/lt/adr-vairuotojai>.
	3. Radioaktyviosioms medžiagoms ar radioaktyviosioms atliekoms skirtų vežti transporto priemonių sąrašą (Taisyklių 13.23 papunktis) parengti taip, kad jame būtų nurodytas kiekvienos transporto priemonės gamintojas, modelis, valstybinės registracijos numeris, transporto priemonėje naudojama įranga ir priemonės, skirtos radiacinei saugai užtikrinti. Transporto priemonių sąrašą rekomenduojama rengti lentelės forma (žr. 3 Lentelę), kurioje būtų aiškiai nurodyta informacija atskirai apie kiekvieną transporto priemonę, skirtą radioaktyviosioms medžiagoms ar radioaktyviosioms atliekoms vežti. Transporto priemonių sąrašo pavyzdys pateiktas žemiau:

3 Lentelė.

|  |
| --- |
| **Radioaktyviosioms medžiagoms ar (ir) radioaktyviosioms atliekoms skirtų vežti transporto priemonių sąrašas** |
| **Eil. Nr.** | **Transporto priemonės gamintojas ir modelis** | **Valstybinės registracijos numeris** | **Transporto priemonėje naudojama įranga ir priemonės, skirtos radiacinei saugai užtikrinti** |
| 1. | ... |  |  |
| 2. | ... |  |  |
| 3. | ... |  |  |

* 1. Įsakymą dėl įmonės pavojingųjų krovinių vežimo saugos specialisto paskyrimo ir šio specialisto pažymėjimą, galiojantį taikomam vežimo būdui ir pavojingųjų krovinių grupei (Taisyklių 13.24 papunktis), parengti laisvos formos arba vadovaujantis pareiškėjo nustatytomis dokumentų rengimo taisyklėmis. Juridinio asmens atveju įsakymą pasirašo juridinio asmens vadovas arba jo įgaliotas asmuo. Fizinio asmens atveju dokumentas gali būti laisvos formos deklaracija, siekiant informuoti, kad pavojingųjų krovinių vežimo saugos specialisto funkcijos yra deleguojamos arba nedeleguojamos kitam fiziniam asmeniui. Įsakyme rekomenduojama nurodyti pavojingųjų krovinių vežimo saugos specialisto vardą, pavardę ir pareigybę, nurodant jam pavedamas funkcijas ir suteikiamus įgaliojimus. Pavojingųjų krovinių vežimo saugos specialistas turi būti supažindintas su įsakymu pasirašytinai. Įsakyme pateikta informacija reikalinga identifikuoti pavojingųjų krovinių vežimo saugos specialistą ir įvertinti jam pavestas funkcijas, atsakomybę ir įgaliojimus, taip pat įsitikinti, ar pavojingųjų krovinių vežimo saugos specialistas yra susipažinęs su jam pavestomis funkcijomis, atsakomybe ir įgaliojimais. Pavojingųjų krovinių vežimo saugos specialisto pažymėjimas išduodamas, vadovaujantis Pavojingųjų krovinių vežimo automobilių keliais saugos specialistų prašymų ir dokumentų pateikimo ir priėmimo, egzaminavimo organizavimo, pažymėjimų ir pažymėjimų dublikatų išdavimo, galiojimo pratęsimo ir panaikinimo procedūrų aprašu, patvirtintu Valstybinės kelių transporto inspekcijos prie Susisiekimo ministerijos viršininko 2013 m. gruodžio 31 d. įsakymu Nr. 2B-306 „Dėl Pavojingųjų krovinių vežimo automobilių keliais saugos specialistų prašymų ir dokumentų pateikimo ir priėmimo, egzaminavimo organizavimo, pažymėjimų ir pažymėjimų dublikatų išdavimo, galiojimo pratęsimo ir panaikinimo procedūrų aprašo pavirtinimo“ (daugiau informacijos galima rasti interneto svetainėje <https://ltsa.lrv.lt/lt/veiklos-sritys/pavojinguju-kroviniu-vezimas/adr-saugos-specialistai>). VATESI pareiškėjas turi pateikti pavojingųjų krovinių vežimo saugos specialisto galiojančio pažymėjimo kopiją.
	2. Jei komandiruotų darbuotojų darbdavys planuoja vykdyti veiklą pas komandiruotus darbuotojus priimantį veiklos vykdytoją, komandiruotų darbuotojų darbdavio su komandiruotus darbuotojus priimančiu veiklos vykdytoju sudarytos galiojančios sutarties dėl būsimos veiklos vykdymo, kurioje būtų numatytas komandiruotų darbuotojų radiacinės saugos užtikrinimas (Taisyklių 13.25 papunktis), kopiją galima pateikti VATESI popierinę arba skaitmeninę (.pdf arba .jpg formatu). Šioje sutartyje turėtų būti aptarti bent tokie radiacinės saugos užtikrinimo aspektai, numatyti HN 73:2018: prieš pradedant darbus įsitikinama / užtikrinama, kad A kategorijos komandiruoti darbuotojai yra pasitikrinę sveikatą ir yra tinkami dirbti; kad komandiruoti darbuotojai, atsižvelgiant į tai, kokias prognozuojamas metines apšvitos dozes jie galėtų gauti vykdydami veiklą ir dirbdami pas priimantį veiklos vykdytoją, priskirti tinkamai kategorijai; kad komandiruoti darbuotojai yra apmokyti ir pasirašytinai instruktuoti radiacinės saugos klausimais ir papildomai mokomi / instruktuojami dirbti jiems pavestus darbus konkrečioje kontroliuojamoje zonoje ir instruktuojami apie darbo sąlygas šioje zonoje; kad pradedantis dirbti komandiruotas darbuotojas turi išduotą Komandiruoto darbuotojo apšvitos dozių pasą arba jį atitinkantį užsienio valstybės kompetentingos institucijos išduotą dokumentą, kurio išdavimo data būtų ne ankstesnė nei 3 mėnesiai iki komandiruoto darbuotojo darbo pradžios pas komandiruotus darbuotojus priimantį veiklos vykdytoją (Komandiruoto darbuotojo apšvitos dozių pasas neprivalomas B kategorijos komandiruotiems darbuotojams, jeigu jiems nevykdoma jų apšvitos stebėsena 1 metus nuo darbo su šaltiniais pradžios, siekiant patvirtinti, kad jie teisingai priskirti šiai kategorijai arba jų apšvitos stebėseną vykdo komandiruotų darbuotojų darbdavys); kad komandiruoti darbuotojai, atsižvelgus į jonizuojančiosios spinduliuotės tipą ir konkrečias darbo sąlygas, būtų aprūpinti tinkamomis individualiosiomis apsaugos priemonėmis (darbo metu ir avarinės apšvitos atveju); kad būtų vykdoma komandiruotų darbuotojų apšvitos ir darbo vietų stebėsena; kad komandiruotų darbuotojų apšvitos stebėsenos rezultatai būtų registruojami ir komandiruoti darbuotojai su jais būtų supažindinami ir komandiruotam darbuotojui baigus dirbti apšvitos stebėsenos duomenys būtų registruojami Komandiruoto darbuotojo apšvitos dozių pase; kad komandiruotam darbuotojui baigus darbą, užpildytas Komandiruoto darbuotojo apšvitos dozių pasas arba jį atitinkantis užsienio valstybės kompetentingos institucijos išduotas dokumentas būtų grąžintas komandiruotų darbuotojų darbdaviui ne vėliau kaip per 10 darbo dienų nuo komandiruoto darbuotojo darbo pabaigos.
	3. Galiojančio dokumento, suteikiančio teisę vykdyti veiklą, išduoto Europos Sąjungos valstybės narės arba Europos ekonominės erdvės valstybėje narėje (Taisyklių 13.26 papunktis), ir jo patvirtinto vertimo į lietuvių kalbą kopijas galima pateikti VATESI popierines arba skaitmenines (.pdf arba .jpg formatu). Šį dokumentą turi pateikti pareiškėjai, kurių veikla yra jau įteisinta radiacinės saugos reikalavimų užtikrinimo atžvilgiu Europos Sąjungos valstybėje narėje arba Europos ekonominės erdvės valstybėje narėje ir kurie nori laikinai (laikinojo leidimo pagrindu) analogišką veiklą vykdyti Lietuvos Respublikoje. Dokumente, kurį yra išdavusi Europos Sąjungos valstybės narės arba Europos ekonominės erdvės valstybės narės įgaliotoji institucija, turi būti įmanoma nustatyti šiuos duomenis: veiklą, kuri yra įteisinta teikiamu dokumentu, asmenį, atsakingą už radiacinę saugą, ir fizinius asmenis (darbuotojai), kuriems suteikiama teisė vykdyti teikiamu dokumentu įteisintą veiklą.

Atkreiptinas dėmesys, kad ne visais atvejais Europos Sąjungos valstybės narės ir Europos ekonominės erdvės valstybės narės turi vienodus veiklos su šaltiniais įteisinimo reikalavimus ar įteisina tokias pačias veiklas. Jeigu pareiškėjas neturi galimybės pateikti šiame punkte nurodytą dokumentą, t. y. tokio dokumento neturi ir jis nėra Lietuvos Respublikoje registruotas juridinis asmuo, tokiu atveju pareiškėjas gali kreiptis į VATESI dėl licencijos veiklai vykdyti išdavimo arba veiklos registravimo.

1. Licencijų ir laikinųjų leidimų išdavimo ir veiklos registravimo klausimais kreiptis:

Transportavimo ir radiacinės saugos skyrius

Vyriausioji inspektorė Asta Nekrasovaitė
Tel. (8 5) 2661 578
El. p. asta.nekrasovaite(at)vatesi.lt

Vedėja Kristina Tumosienė
Tel. (8 5) 2661 591
El. p. kristina.tumosiene(at)vatesi.lt

1. Fizinės saugos užtikrinimo ir dokumentų rengimo klausimais kreiptis:

Branduolinių medžiagų kontrolės ir fizinės saugos skyrius

Vedėjas Renaldas Sabas

Tel. (8 5) 2661 563

El. p. renaldas.sabas@vatesi.lt

\_\_\_\_\_\_\_\_\_\_\_\_\_\_\_\_\_\_\_\_\_